KIRJALLINEN KYSYMYS E-1121/00 esittäjä(t): Bart Staes (Verts/ALE) komissiolle. Valkoinen kirja elintarvikkeiden turvallisuudesta ja Euroopan elintarvikeviranomainen.



Virallinen lehti nro 046 E , 13/02/2001 s. 0127 - 0128



KIRJALLINEN KYSYMYS E-1121/00 esittäjä(t): Bart Staes (Verts/ALE) komissiolle (11. huhtikuuta 2000) Aihe: Valkoinen kirja elintarvikkeiden turvallisuudesta ja Euroopan elintarvikeviranomainen Tammikuussa 2000 julkaistiin Valkoinen kirja elintarvikkeiden turvallisuudesta (KOM(1999) 719 lopull.). Luvussa 4 käsitellään Euroopan elintarvikeviranomaisen perustamista ja luvussa 5 elintarvikkeiden turvallisuutta koskevaa lainsäädäntöä. Elintarvikeviranomainen neuvoo, kerää tietoja ja tiedottaa, mutta sillä ei ole lainsäädäntövaltaa eikä norminantovaltaa. Hätätilanteissa toimenpiteitä toteuttaa komissio, joka on myös vastuussa valvonnan hoitamisesta. Elintarvikeviranomainen tekee kansallisten tahojen kanssa yhteistyötä ja omaksuu siinä johtavan roolin. Sillä ei ole kuitenkaan toimivaltaa puuttua näkemyseroihin. Neuvosto ja Euroopan parlamentti toimivat EU:n ensisijaisina lainsäätäjinä. Komissio ja sääntelykomiteat vastaavat delegoidusta hallinnollisten normien antamisesta. Nämä normit perustuvat kyseisiin ylemmäntasoisiin säädöksiin. Euroopan yhteisön perustamissopimuksen mukaan riippumattomalla viranomaisella, kuten ehdotetulla Euroopan elintarvikeviranomaisella, ei ole toimivaltaa antaa valtuuslainsäädäntöön perustuvia normeja. 1. Katsooko komissio, että pitkällä aikavälillä Euroopan elintarvikeviranomaiselle on annettava ylemmäntasoiseen säädökseen perustuvaa norminantovaltaa, esimerkiksi uuselintarvikkeiden sallimista koskevia kysymyksiä ja torjunta-aineiden ja epäpuhtauksien suurimpien sallittujen jäämien määrittelyä varten? 2. Onko komissio toteuttanut toimia ylemmäntasoiseen säädökseen perustuvan norminantovallan hankkimiseksi elintarvikeviranomaiselle? a) Jos vastaus on myönteinen, mitä aloitteita komissio on jo tehnyt ja mihin lisätoimiin se aikoo ryhtyä, jotta elintarvikeviranomaiselle tulisi ylemmäntasoiseen säädökseen perustuvaa norminantovaltaa? b) Jos vastaus on kielteinen, vastustaako komissio ylemmäntasoiseen säädökseen perustuvan norminantovallan antamista elintarvikeviranomaiselle ja miten komissio siinä tapauksessa perustelee vastustuksensa? David Byrnen komission puolesta antama yhteinen vastaus kirjallisiin kysymyksiin E-1121/00, E-1124/00, E-1126/00, E-1129/00, E-1130/00, E-1131/00, E-1132/00, E-1135/00, E-1136/00, E-1137/00, E-1138/00 ja E-1139/00 (8. kesäkuuta 2000) Komissio esitti valkoisessa kirjassa elintarvikkeiden turvallisuudesta(1) yleiset suuntaviivat, jotka se aikoo ottaa käyttöön, kun tulevaisuudessa perustetaan Euroopan elintarvikeviranomainen. Komissio pyysi kaikkia asiaan liittyviä tahoja ilmoittamaan näkemyksensä ja osallistumaan keskusteluun kuulemismenettelyn aikana. Komissio ei ole useiden arvoisan parlamentin jäsenen esiin tuomien seikkojen osalta vielä viimeistellyt kantaansa eikä ilmoittanut toiminnan yksityiskohtia sen on tätä ennen tarkasteltava kuulemismenettelyssä ilmaistuja näkemyksiä. Toimivallan osalta valkoisessa kirjassa todetaan kuitenkin, että Euroopan elintarvikeviranomaisen tehtäviin sen toimivaltaan kuuluvilla aloilla pitäisi kuulua riskien arvioiminen, tietojen kerääminen ja kuluttajille tiedottaminen. Oikeudellisten syiden ja demokraattisen vastuun vuoksi lainsäädäntövallan siirtäminen riippumattomalle viranomaiselle ei komission mielestä nykytilanteessa ole perusteltua. Viranomaisen toimivallan laajentamista voidaan kuitenkin vastaisuudessa harkita sen toiminnasta saadun kokemuksen ja sen mahdollisesti herättämän luottamuksen perusteella. Myöskään perustamissopimuksen muuttamista ei pidetä mahdottomana ajatuksena. (1) KOM(1999) 719 lopullinen.